**Raport Monitorimi i realizimit të zbatimit të Planit të Integritetit 2024**

**Bashkia Berat**

Tabela e përmbajtjes

[I.Hyrje 2](#_Toc171395532)

[II.Metodologjia e vlerësimit 3](#_Toc171395533)

[III.Monitorimi i zbatueshmërisë të planit të integriteit 8](#_Toc171395534)

IV. [Konkluzione dhe Rekomandime 1](#_Toc171395537)1

V. Hapa të tjerë……………………………………………………………………………...**12**

Lista e Figurave

[Figura 1: Shkalla e realizimit te plotë të masave/aktiviteteteve janar-dhjetor 2024………………5](#_Toc171395630)

Figura 2; Grafiku i zbatimit të masave janar-dhjetor 2024………………………………………..6

Figura 3: Objektivi II **“**Strukturat vendore antikorrupsion janë të fuqizuara, të mbështetura institucionalisht dhe llogaridhënëse”, grafiku i realizimit të masave janar-dhjetor 2024................8

Figura 4: Objektivi III **“**Efikasitet, efektivitet, cilësi e përmirësuar e veprimtarisë funksionale të bashkisë përmes menaxhimit të risqeve në fushat funksionale dhe proceset përkatëse të punës së bashkisë, duke forcuar rezistencën institucionale ndaj shkeljeve të integritetit”, grafiku i realizimit të masave janar-dhjetor 2024…………………………………………………………………… 10

**I. Hyrje**

Integriteti institucional dhe lufta kundër korrupsionit konsiderohen si një nga prioritetet kryesore të Qeverisë Shqiptare. Në kontekstin e sektorit publik, integriteti nënkupton përmbushjen e detyrimeve për transparencë, llogaridhënie, etikë, ndershmëri, efektivitet dhe eficencë në kryerjen e detyrave dhe ushtrimin e funksioneve rregullatore dhe administrative.

Në nivelin e qeverisjes vendore, zbatimi dhe monitorimi i politikave kundër korrupsionit është konkretizuar përmes koordinimit dhe zbatimit të nismave antikorrupsion të parashikuara në Strategjinë Ndërsektoriale Kundër Korrupsionit (SNKK) 2015-2023, e cila vijon me Strategjinë e re 2024-2030 dhe Planin e Veprimit 2024-2026, të miratuara me Vendimin nr.859, datë 26.12.2024.

Menaxhimi i riskut të integritetit në njësitë e vetëqeverisjes vendore (NJVV) përfaqëson një proces të rëndësishëm, i cili mbështetet në Qëllimin e parë të Politikës: Parandalimi i korrupsionit, dhe konkretizohet në Objektivin Specifik 1.4: Forcimi i mekanizmave të parandalimit të korrupsionit në njësitë e vetëqeverisjes vendore. Ky process kontribuon gjithashtu në realizimin e Qëllimit Politik 5 të Strategjisë Ndërsektoriale për Decentralizimin dhe Qeverisjen Vendore 2023-2023 (SNDQV): “Forcimi i demokracisë vendore dhe përparimi i agjendës së integrimit evropian në nivel vendor, Objektivi Specifik 5.2: “Nxitja e politikave kundër korrupsionit në nivel vendor dhe konsolidimi i mëtejshëm i arritjeve mbi integritetin”, miratuar me VKM nr.252, datë 21.04.2023.

Ky proces është gjithashtu në përputhje me rekomandimet e Komisionit Evropian (2018) për Shqipërinë në kuadër të procesit të integrimit në Bashkimin Evropian, ku ndër rekomandimet e dhëna theksohet zbatimi i dokumentit të Strategjisë Kundër Korrupsionit, duke iu referuar konkretisht mungesës së një sistemi funksional për menaxhimin e integritetit në institucionet publike të vendit.

Procesi i menaxhimit të riskut të integritetit në nivel vendor zbatohet përmes një qasjeje gjithëpërfshirëse, që përfshin të gjitha strukturat e brendshme të bashkisë. Hapi i parë i këtij procesi është hartimi i Planit të Integritetit për njësinë vendore, detajuar edhe me një Plan Veprimi trevjeçar. Monitorimi dhe raportimi i këtij plani përbëjnë etapën tjetër të menaxhimit të riskut në bashki. Monitorimi zhvillohet periodikisht (çdo vit) dhe përfshin kryerjen e aktiviteteve nga punonjësit dhe drejtuesit e bashkisë për zbatimin e masave të miratuara për trajtimin e risqeve, në përputhje me përgjegjësitë që ata mbajnë.

Agjencia për Mbështetjen e Vetëqeverisjes Vendore (AMVV), në kuadër të funksioneve të saj për realizimin e objektivave të Qeverisë Shqiptare për garantimin e qeverisjes së mirë, ka vijuar procesin e monitorimit të zbatimit të Planeve të Integritetit në nivel bashkie për vitin 2024.

**II. Metodologjia e vlerësimit.**

Ky raport është hartuar sipas metodologjisë së miratuar me **Urdhrin nr.553, datë 30.09.2021**, *“Për miratimin e metodologjisë së monitorimit të Planit të Integritetit për institucionet e qeverisjes qendrore”*. Vlerësimi është realizuar nëpërmjet analizës së të dhënave dhe matjes së progresit në zbatimin e masave të përfshira në Planin e Veprimit për këtë periudhë raportimi.

**III. Monitorimit i zbatueshmërisë të Planit të Integritetit për vitin 2024.**

Raporti i Monitorimit të zbatimit të Planit të Integritetit të Bashkisë Berat për vitin 2024 përbën dokumentin e tretë të hartuar në përputhje me Metodologjinë e Monitorimit të Planit të Integritetit për institucionet e qeverisjes qendrore, të miratuar me Urdhrin e Ministrit të Drejtësisë nr. 553, datë 30.09.2021.

Në Planin e Integritetit të bashkisë janë përcaktuar gjithsej tre objektiva, për të cilat janë parashikuar fushat me risk, si dhe janë planifikuar masat dhe aktivitetet për realizimin e tyre, si vijon:

* **Objektivi I** **“**Korniza institucionale (strategjike dheoperacionale) e bashkisë në funksion të integritetit është e konsoliduar dhe proaktive, si dhe adreson risqet strategjike që burojnë nga disponueshmëria e kufizuar e instrumenteve dhe mekanizmave, si dhe mospublikimi tyre”;
* **Objektivi II** “Strukturat vendore antikorrupsion janë të fuqizuara, të mbështetura institucionalisht dhe llogaridhënëse;
* **Objektivi III “**Efikasitet, efektivitet dhe cilësi e përmirësuar e veprimtarisë funksionale të bashkisë, përmes menaxhimit të risqeve në fushat funksionale dhe proceset përkatëse të punës së bashkisë, duke forcuar rezistencën institucionale ndaj shkeljeve të integritetit*”;*

Plani i Integritetit është konceptuar për t’u zbatuar përgjatë një periudhe trevjeçare, konkretisht 2022-2024.

Për Bashkinë Berat, Plani i Integritetit për periudhën janar-dhjetor 2024, referuar Planit të Veprimit, përmban masa dhe aktivitete të planifikuara në mbështetje të Objektivit II dhe Objektivit III.

**Situata e monitorimit të Planit të Integritetit të Bashkisë Berat për periudhën janar – dhjetor 2024,** **rezulton si më poshtë**:

Nga procesi i monitorimit rezulton se, në totalin prej 32 masash (aktivitetesh) të parashikuara për zbatim për vitin 2024:

* 21 masa/aktivitete janë realizuar plotësisht, që përfaqëson 65% të totalit
* 3 masa/aktivitete janë në process realizimi, ose 10 %
* 8 masa/aktivitete mbeten të parealizuara, ose 25 %

Rezultatet janë paraqitur në tabelën dhe grafikun vijues.

Figura 1 : Shkalla e realizimit të plotë të masave/aktiviteteteve janar-dhjetor 2024.

|  |  |  |
| --- | --- | --- |
| BashkiaBerat | Masa dhe Aktivitete | Realizimi i Masave dhe Aktiviteteve |
| Masa dhe aktivitete të parashikuara për vitin 2024 | Masa dhe aktivitete plotësisht të realizuara | Masa dhe aktivitete në proces | Masa dhe aktivitete të parealizuara |
| Realizimi në total i objektivave të PI | 32 | 21 | 3 | 8 |

 Figura 2: Grafiku i zbatimit të masave/aktiviteteve janar-dhjetor 2024.

Sa më sipër, gjatë vitit 2024, Bashkia Berat ka ndërmarrë një sërë hapash të rëndësishëm në drejtim të forcimit të qeverisjes së mirë dhe integritetit institucional. Në këtë kuadër, janë hartuar dhe miratuar disa dokumente strategjike që adresojnë forcimin e etikës dhe integritetit, përmirësimin e funksionimit të strukturave vendore antikorrupsion, konsolidimin e kuadrit të brendshëm institucional, zhvillimin dhe fuqizimin e kapaciteteve të burimeve njerëzore, rritjen e rezistencës institucionale ndaj risqeve të integritetit, si dhe përmirësimin e transparencës dhe të besueshmërisë publike.

**Qasja Vlerësuese**

Raporti i monitorimit të zbatimit të Planit të Integritetit të bashkisë përmban një analizë të përgjithshme mbi zbatueshmërinë dhe progresin e arritur gjatë vitit 2024, në lidhje me aktivitetet dhe masat për menaxhimin e riskut në fusha të veçanta të përgjegjësisë. Raporti vlerëson gjithashtu përputhshmërinë me kuadrin rregullator dhe ndikimin e masave të ndërmarra në përmirësimin e performancës institucionale dhe forcimin e kapaciteteve për të parandaluar dhe për të rezistuar ndaj shkeljeve të integritetit.

**Metodologjia e vlerësimit**

Ky raport është hartuar në bazë të kontributit të dhënë nga drejtoritë dhe strukturat teknike të bashkisë, bazuar në aktivitetet dhe masat e parashikuara për zbatim për vitin 2024, sipas Planit të Veprimit të Planit të Integritetit.

**Mbledhja dhe analiza e të dhënave**.

Të dhënat për hartimin e këtij raporti janë mbledhur nga Koordinatori i Integritetit të bashkisë, në përmbushje të rolit të tij si strukturë e posaçme përgjegjëse për mbledhjen dhe analizën e informacionit mbi ecurinë e raportit të monitorimit.

**Gjetjet e Raportit**

**Objektivi II “**Strukturat vendore antikorrupsion janë të fuqizuara, të mbështetura institucionalisht dhe llogaridhënëse”.

Ky objektiv synon të forcojë strukturat dhe mekanizmat që funksionojnë në nivelin e vetëqeverisjes vendore, të cilat kontribuojnë në rritjen e integritetit institucional dhe veprojnë si instrumente antikorrupsion. Këto struktura dhe mekanizma ngrihen dhe funksionojnë në përputhje me kornizën ligjore për vetëqeverisjen vendore, të drejtën e informimit, konsultimin publik, menaxhimin dhe kontrollin financiar, sinjalizimin dhe mbrojtjen e sinjalizuesit, parandalimin e konfliktit të interesit, etj.

Gjatë periudhës raportues, në kuadër të këtij objektivi, për vitin 2024 janë planifikuar për t’u realizuar gjithsej 12 masa/aktivitete, nga të cilat:

* Janë realizuar 9 masa/aktivitete ose 75%
* Janë në proces realizimi 3 masa/aktivitete ose 25 %

Rezultatet janë paraqitur në tabelën dhe grafikun më poshtë:

|  |  |  |
| --- | --- | --- |
| ObjektiviII | Masa dhe Aktivitete | Realizimi i Masave dhe Aktiviteteve |
| Masa dhe aktivitete të parashikuara per vitin 2024 | Masa dhe aktivitete plotësisht të realizuara | Masa dhe aktivitete në proces | Masa dhe aktivitete te parealizuara |
| Strukturat vendore antikorrupsion të fuqizuara, të mbështetura institucionalisht dhe llogaridhënëse | 12 | 9 | 3 | 0 |

Figura 3: **Objektivi II “**Strukturat vendore antikorrupsion janë të fuqizuara, të mbështetura institucionalisht dhe llogaridhënëse”, grafiku i realizimit të masave/aktiviteteve jnar-dhjetor 2024.

Për periudhën e monitorimit janar- dhjetor 2024, objektivi është realizuar në masën **75%,** me zbatimin e masave /aktiviteteve si më poshtë:

* Plotësimi i të gjithë kategorive të informacionit pa kërkesë në Programin e Transparencës, publikimi i Regjistrit të Kërkesave dhe Përgjigjeve në formatin e duhur dhe rifreskimi periodik i tij;
* Publikimi dhe disponueshmëria në faqen zyrtare web të bashkisë e Raportit Vjetor të Transparencës;
* Organizimi i trajnimeve dhe praktikave ndërgjegjësuese për zbatimin e të gjitha hallkave të procesit;
* Publikimi në Programin e Transparencës i raporteve të auditit të brendshëm (ose përmbledhje të gjetjeve të tyre), i raporteve të auditit të jashtëm, si dhe i Planit të Veprimit për zbatimin e rekomandimeve të lëna në përfundim të procedurave të auditimit të brendshëm dhe të jashtëm;
* Realizimi i monitorimeve periodike i këtyre shërbimeve dhe përgatitja e raportit me konkluzione mbi përmirësimet, pikat e dobëta dhe vlerësimet përkatëse, të cilat i përcillen njësisë përgjegjëse për këtë qëllim;
* Publikimi i regjistrit të kontratave publike dhe informacioneve thelbësore për publikun;
* Në përcaktimin e specifikimeve teknike duhet të sigurohet që ato të jenë të matshme, objektive, jo të monopolizuara, si dhe të jenë lehtësisht të disponueshme në treg (në referencë të ligjit të prokurimeve në lidhje me standardet dhe kriteret në përdorim të specifikimeve teknike);
* Vendosja e specifikimeve teknike të shoqërohet me një memo ose dokument, ku qartë evidentohet nevoja për përzgjedhjen e tyre, duke garantuar transparencën e procesit dhe duke ofruar një mjet shtesë për Auditimin e Brendshëm
* Zhvillimi i aktiviteteve nga ana e bashkisë që nxisin dhe promovojnë normat etike dhe të integritetit personal.

**Objektivi III “**Efikasitet, efektivitet, cilësi e përmirësuar e veprimtarisë funksionale të bashkisë përmes menaxhimit të risqeve në fushat funksionale dhe proceset përkatëse të punës së bashkisë, duke forcuar rezistencën institucionale ndaj shkeljeve të integritetit*”.*

Ky objektiv synon adresimin e risqeve të integritetit në fushat funksionale të përgjegjësisë së bashkisë. Masat e parashikuara synojnë të pëmirësojnë efektivitetin, efiçencën dhe cilësinë e proceseve të punës në fushat funksionale të bashkisë, me qëllim përmirësimin e shërbimeve publike, planifikimin e territorit, menaxhimin e pronave dhe aseteve publike, menaxhimin financiar, etj.

Gjatë periudhës raportuese, në kuadër të këtij objektivi, për vitin 2024 janë planifikuar për t’u realizuar gjithsej 20 masa/aktivitete, nga të cilat:

* Janë realizuar 12 masa/aktivitete ose 60%
* Nuk janë realizuar 8 masa/aktivtete ose 40%.

Rezultatet janë paraqitur në tabelën dhe grafikun më poshtë.

|  |  |  |
| --- | --- | --- |
| ObjektiviIII | Masa dhe Aktivitete | Realizimi i Masave dhe Aktiviteteve |
| Masa dhe aktivitete të parashikuara per vitin 2023 | Masa dhe aktivitete plotësisht të realizuara | Masa dhe aktivitete në proces | Masa dhe aktivitete te parealizuara |
| Efikasitet, efektivitet, cilësi e përmirësuar e veprimtarisë funksionale të bashkisë përmes menaxhimit të risqeve në fushat funksionale dhe proceset përkatëse të punës së bashkisë, duke forcuar rezistencën institucionale ndaj shkeljeve të integritetit | 20 | 12 | 0 | 8 |

Figura 4: **Objektivi III “**Efikasitet, efektivitet, cilësi e përmirësuar e veprimtarisë funksionale të bashkisë përmes menaxhimit të risqeve në fushat funksionale dhe proceset përkatëse të punës së bashkisë, duke forcuar rezistencën institucionale ndaj shkeljeve të integritetit”, grafiku i realizimit të masave/aktiviteteve janar-dhjetor 2024.

Për periudhën e monitorimit janar- dhjetor 2024, objektivi është realizuar në masën **60%,** me zbatimin e masave /aktiviteteve si më poshtë:

* Projektimi i të ardhurave dhe shpenzimeve duke u bazuar në dy kritere kryesore:

- periudhat e mëparshme;

- faktorët më të fundit me ndikim në parashikim (lëvizjet demografike, ecuria ekonomike etj;

* Gjatë hartimit të programit buxhetor janë përfshirë analiza që marrin në konsideratë rritjen e inflacionit në zëra të veçantë, duke krijuar një fond të përshtatshëm të dedikuar për të përballuar daljen përtej përllogaritjeve të realizuara në kushtet aktuale;
* Është hartuarplani ivijueshmërisë, i integruar me procesin e hartimit buxhetor, mbi bazën e skenarëve që parshikojnë mungesë së të ardhurave të pritshme, me qëllim sigurimin e financimit për realizimin e aktiviteteve të domosdoshme dhe prioritare;Bashkia ka kryer rikujtime të vazhdueshme lidhur me sjelljet që cënojnë Kodin e Etikës dhe nënshkrimet vjetore të këtij Kodi, ku dakortësohet kuptueshmëria e tij nga agjentët në terren;
* Është siguruar vënia në dispozicion e instrumenteve sinjalizuese të përshtatshme, që u mundësojnë qytetarëve dhe publikut të denoncojnë raste të mundshme të shkeljeve të integritetit;Është zbatuar rotacioni i agjentëve drejt subjekteve mbledhës të tarifave;
* Është realizuar publikimi i informacionit mbi me pronat e kategorive të ndryshme, së bashku me detajet shoqëruese përkatëse (qoftë për qira,shitje apo investime);
* Bashkia është pajisur me një sistem informativ për administrimin dhe përdorimin e pronave të saj, i cili garanton transparencën dhe informon të gjitha palët mbi fazat e procesit, përmes:

- aksesit elektronik;

- aksesit fizik pranë sporteleve të informacionit.

* Janë zhvilluar fushata ndërgjegjësuese për publikun, me qëllim rritjen e interesit të tyre mbi mirëadministrimin e pronës nga pushteti vendor;
* Ka vijuar procesi i digjitalizimit të Fondit Arkivor, përmes shtimit të burimeve njerëzore (qoftë dhe me karakter të përkohshëm, por me certifikimin nga DSIK) për realizimin e Arkivës Elektronike;

**IV. Konkluzione dhe Rekomandime.**

Në përmbyllje të këtij raporti monitorimi për periudhën raportuese *janar-dhjetor 2024*, bazuar në gjetjet që ky dokument ofron, të dhënat analitike të raportuara nga drejtoritë përkatëse dhe analizën e kryer, rezulton se:

Bashkia Berat ka vijuar me zbatimin e Planit të Integritetit, duke arritur një nivel mesatar realizimi prej 65% të masave të planifikuara për vitin 2024 (në intervalin 61-80%). Gjatë kësaj periudhe janë arritu rezultate pozitive në:

* Ngritjen e kulturës së integritetit dhe llogaridhënies në bashki;
* Transparencë më e lartë në publikimin e informacioneve;
* Trajnime dhe aktivitete që mbështesin etiken institucionale;
* Modernizimi i administratës përmes digjitalizimit të dokumentacionit;

Masat dhe aktivitetet e realizuara në kuadër të zbatimit të Planit të Integritetit kanë ndikuar ndjeshëm në rritjen e shkallës së transparencës së institucionit. Si rezultat, një sërë dokumentesh strategjike, aspekte të punës dhe të shërbimeve të ofruara, rezultatet e kontrolleve financiare, si dhe instrumentet për raportimin e korrupsionit apo shkeljeve të tjera, janë bërë të aksesueshme online në adresën zyrtare të bashkisë: www.bashkiaberat.gov.al. Ky progres e ka renditur këtë indikator në vend të parë, duke e pozicionuar bashkinë në një nivel proaktiv të transparencës.

**V. Hapa të tjerë:**

* Zgjerimi i trajnimeve dhe fushatave ndërgjegjësuese, me fokus në parandalimin e sjelljeve që cënojnë integritetin;
* Forcimi i zbatimit të masave për transparencë dhe përmirësimi i kuadrit rregullator, me synim rritjen e integritetit në menaxhimin financiar, menaxhimin e burimeve njerëzore dhe administrimin e aseteve;
* Rritja e pjesëmarrjes qytetare dhe nxitja e sinjalizimit, përmes krijimit të kanaleve efektive dhe anonime për denoncime;
* Të vijojë puna për hartimin dhe miratimin e strategjisë për administrimin e pronave të bashkisë;
* Forcimi i koordinimit dhe bashkëpunimit ndërmjet drejtorive, për një raportim më të rregullt mbi masat e Planit të Integritetit;
* Sigurimi i një raportimi periodik transparent, përmes publikimit të raporteve 6-mujore mbi zbatimin e Planit të Integritetit;